Łaz (AK/SN). Łazowska gmejna chce srědki krajneje pawšale Swobodneho stata Sakska we Wulkich Zdźarach a Koblicach zaměrnje zasadźić. Tele pjenjezy słuža předewšěm k zesylnjenju wjesnych kónčinow. Tole je Łazowski wjesnjanosta Thomas Leberecht (CDU) njedawno na posedźenju gmejnskeje rady potwjerdźił. Gmejnscy radźićeljo su tuž jednohłósnje wobzamknyli, zo maja so něhdźe 3 600 eurow z tutych srědkow w mjenowanymaj wjeskomaj wužiwać. Z tutym postupowanjom su woni próstwje Hórnikečanskeje wjesneje rady z lětušeho 20. julija wotpowědowali.
We Wulkich Zdźarach chcedźa na mostowym wobłoženju přez Čornicu štyri metalowe ornamenty w formje kołpa připrawić. Za předźěłanje a popisanje wotewrjeneho železniskeho woza budu čerstwu barbu wobstarać. Lora steji při wjesnym zachodźe do Wulkich Zdźarow ze směra Wojerecy. Před ewangelskej cyrkwju je předwidźane třěchu kolesowarskeje a pućowanskeje chaty dotwarić.
Dalše pjenjezy su za naprawu w Koblicach wotpohladane. Tam chce wjesna rada přestrjeń něhdźe třoch kwadratnych metrow při starej hašerni plestrować dać.
szl_Latn szl_Latn szl_Latn